
Fermieri din Vrancea, Buzău și Prahova au 
organizat PROTESTE ÎMPOTRIVA RACHETELOR 
ANTIGRINDINĂ, care OPRESC PLOILE DE VARĂ 
ȘI POLUEAZĂ CULTURILE 

Revolta fermierilor împotriva unui nou sistem antigrindină pus în funcţiu... 


Protest al agricultorilor din Vrancea și Buzău. Ei spun că rachetele antig... 


Mai mulţi fermieri din Vrancea au organizat luni un protest la centrul antigrindină din Focșani, 
suparaţi că ministrul Agriculturii nu a dat ordinul promis, astfel încât lansarea să nu se mai facă fără un 
acord explicit de la centru. 


Şi fermierii din judeţul Prahova au organizat luni un protest cu tractoare la punctul de lansare al 
rachetelor din zona viticolă Valea Călugărească. 


„De câţiva ani funcționează acest sistem în detrimentul fermierilor. Noi chiar am ajuns la limita 
suportabilității. Ne confruntăm cu seceta pedologică instalată de mulți ani, pe care o recunoaştem cu 
toţii, şi asta este trendul din păcate, iar ploile de vară sunt condamnate la pieire din cauza acestui sistem. 
Nu mai beneficiem de mulţi ani de zile de ploi de vară, pentru că acești nori care precipită sunt imediat 
atacați cu aceste rachete cu iodură de argint și, bineînţeles, există posibilitatea descărcărilor lor doar 
acolo unde se trage în ei. Norii sunt practic la poalele munților, la poalele dealului, acolo sunt lansate 
azimuturile și acolo descarcă, acolo precipită, şi noi la câmp, unde este chiar necesară apa, nu mai 
beneficiem de absolut nimic, decât de acele ploi mărunte de doi-trei litri, care sunt superficiale”, a spus 
Vasilică Pamfil, fermier din Vrancea, citat de Agerpres (http://www.agerpres.ro). 


Fermierii afirmă şi că sistemul de combatere a grindinei funcționează „ilegal”, fără un studiu de impact, 
și cer sistarea imediată a tragerilor. 


„Mai mult decât atât, acest sistem, din punctul nostru de vedere, acționează din 2015-20156, ilegal, 
pentru că nu există studiu de impact la iodura de argint, un element chimic care nu se află în stare 
naturală în natură şi, în anumite concentraţii, este letal pentru biodiversitate. Al doilea lucru foarte 
important este studiul de impact asupra sistemului. Acesta trebuia să fie ca bază la ceea ce a urmat, adică 
la punerea în operaţiune a acestui sistem, fapt care nu s-a întâmplat. Şi, din punctul nostru de vedere, ar 
trebui închis imediat, până când va fi făcut acest studiu care va arăta cum stau lucrurile. Binenţeles, la 
acest studiu trebuie să fie chemați profesori de la universităţile care au şi fizică meteorologică, să-şi 
spună şi ei părerea. Cerem de câţiva ani aceste studii. Oare noi, fermierii, care ar trebui să fim beneficiarii 
direcți ai acestui sistem, nu ar trebui să fim şi noi consultaţi? (...) Cerem imediat stoparea acestui sistem 
până în luna octombrie, până când va fi făcut acest studiu”, a adăugat fermierul Vasilică Pamfil. 


Prezent la protestul fermierilor, unde a intrat în dialog cu aceştia, directorul Unităţii de Combatere a 
Căderilor de Grindină Moldova II, lonuţ Lazăr, susţine că sistemul este benefic și că, în curând, se va 
face și studiul de impact pentru care au fost deja prevăzuţi banii. Până la finalizarea studiului însă, 
sistemul nu poate fi oprit. 


„Sezonul operativ a început astăzi, începe de la 12,00. O mare parte dintre fermieri din judeţul Vrancea 
și-au manifestat intenţia de a manifesta împotriva faptului că începem sezonul, din grija lipsei 
precipitațiilor. Încercăm să avem în continuare un dialog şi să le explicăm că seceta este un fenomen 
regional, nu este un fenomen local asupra unui teren sau a unei culturi, iar rachetele antigrindină nu au 
un impact asupra secetei instalate în zona noastră în ultimii ani. Ba mai mult, în cadrul Autorităţii 
Naţionale pentru Administrarea Sistemului naţional Antigrindină şi de Stimulare a Precipitaţiilor s-au 
prevăzut, printr-o hotărâre de guvern, fondurile necesare realizării unui studiu de impact, aşa cum 
dânşii au cerut. O să încercăm să le ascultăm din nou părerea, o să transmitem mai departe solicitările 
acestora, însă sistemul, după părerea noastră, trebuie să funcţioneze. Este extrem de riscant să oprim un 
sistem care funcționează şi a protejat culturile agricole cu o valoare economică extrem de mare, iar 
asumarea răspunderii pentru oprirea sistemului pentru o perioadă de timp, cum dânșii solicită, este 
extrem de riscantă în contextul în care statul român a investit bani pentru a crea un sistem funcțional, 
pentru a aduce tehnologii de ultimă generaţie în România”, a declarat lonuţ Lazăr. 


El a arătat că pe lângă această tehnologie antigrindină ar putea fi implementat în viitor în judeţ și un 
sistem de stimulare a precipitațiilor. 


„Avem rezultate remarcabile şi cred că putem veni în perioada imediat următoare, în sprijinul 
fermierilor, prin implementarea tehnologiilor de stimulare a precipitațiilor, extrem de necesare în zona 
noastră. Ce pot să vă spun e că decizia de lansare este direct în responsabilitatea punctului de comandă. 


De aici se iau toate datele necesare și se transmit comenzile de lansare a rachetelor în teritoriu, bazate pe 
nişte date tehnice şi ştiinţifice extrem de exacte. (...) Nu există nicio situaţie în care să fi plecat vreo 
rachetă de pe o instalaţie de lansare, într-un alt tip de nor decât cei cu grindină”, a susținut lonuţ Lazăr. 


Cu toate acestea, fermierii au spus şi că unele rachete au devenit o ameninţare la adresa 
siguranţei cetățeanului. 


„Dânşii au o procedură cu traficul aerian, pe care o respectă. În schimb, nu au nicio procedură în ceea ce 
priveşte siguranţa cetățeanului. Noi găsim zeci de astfel de rachete înfipte în câmp şi ele pot fi fatale la 
impactul cu un mijloc de transport, fermier, cu un utilaj. Vă imaginaţi un corp de rachetă de patru-cinci 
kilograme care vine de la patru — cinci mii de metri altitudine. Noi nu am dat așa mare importanţă 
acestor rachete până anul trecut, când am început să le găsim înfipte în apropierea şoselelor, caselor. 
Anul trecut, am sunat la 112 și am predat vreo patru-cinci rachete. Astăzi am adus aici altele să le 
predăm. Dar multe din ele sunt încorporate în pământ, nu se ştie dacă mai au încărcătură, nu se știe cine 
ar putea să le găsească”, a fost de părere Florin Păcuraru, un fermier de la Movilița. 


Alte voci din rândul fermierilor au susținut nu doar că sistemul și-a dovedit ineficienţa, dar și că acesta 
„s-a transformat într-o afacere”. 


„Diverse țări au demonstrat că sistemul nu este eficient. Singurele țări unde se mai trag cu aceste rachete 
sunt țările din fostul spaţiu sovietic. În celelalte ţări, din Occident, nu se procedează așa. Se 
însămânţează norii pentru provocarea precipitațiilor. (...) S-au tras inițial douăzeci-treizeci de rachete. 
Acum se trag peste 500 de rachete (pe an — n.red.), ceea ce considerăm că e o exagerare. S-a transformat 
sistemul într-o afacere”, a spus Gelu Scutaru, un fermier care lucrează peste 4.000 de hectare de 

teren agricol. 


Fermierii au protestat pașnic, având inscripționate pe tractoare lozinci precum „Fermierii de azi luptă 
pentru agricultura de mâine”, „$Victime fără voie” sau „tCalculele voastre = falimentele noastre”. 


Reprezentanţii acestora spun însă că fermierii ar putea continua protestele dacă lucrurile nu 
se schimbă. 


„Acest proces este unul spontan, realizat în urma discuţiilor din acest weekend, înaintea începerii 
activității sistemului antigrindină. Suntem peste 45 de fermieri adunaţi, care întrunesc în total 45.000 de 
hectare, iar utilaje aduse sunt peste 30. Suntem prezenți doar la un protest spontan. Dacă lucrurile și 
promisiuni nu sunt ţinute, vom organiza un protest cu toate utilajele”, a subliniat Teofil Dascălu, 
preşedinte al Asociaţiei Cultivatorilor de Cereale și Plante Tehnice Vrancea. 


Ministerul Agriculturii încearcă să calmeze fermierii: 


Într-un comunicat transmis luni presei, Ministerul de resort spune că exploatarea infrastructurii 

operaționale din cadrul SNACP nu produce o creștere a emisiilor de poluanți în aer, apă sau sol, 
deoarece tehnologia aplicată curent în SNACP nu este poluantă și respectă opţiunile de protecţia 
mediului asumate de România în cadrul politicilor europene. 


Tehnologia rachetelor antigrindină, utilizată în cadrul SNACP, a fost evaluată din perspectiva 
impactului asupra mediului prin Bilanţuri de mediu realizate de Universitatea București-Facultatea de 
Geografie împreună cu Centrul de Cercetare și Consultanţă ENVICONS Consulting, SC Electromecanica 
Ploieşti SA și SC Blumenfield SRL. Acestea au evidenţiat faptul că activitățile de IAA (Intervenţii Active 
în Atmosferă) nu au nici un efect negativ asupra componentelor de mediu — apă, sol şi biodiversitate. 


De exemplu, utilizarea a 700 rachete/an în cadrul unui Grup de Combatere, care acoperă 170.000 ha, 
produce o poluare cu suspensii solide de cca. 20,3 g/ha şi generează următorii factori poluanți: 


- Total aerosoli 0,14 g/ha 
- lod 0,02 g/ha 
— Agl 0,05 g/ha 


— Acid iodhidric 0,07 g/ha 


— CO2 0,4 g/ha 
— HCI 0,1 g/ha 
- XNO 0,01 g/ha. 


Aceste valori sunt cu ordine de mărime mai mici decât toate celelalte activități industriale și normele 
admise (de exemplu, poluarea este echivalentă cu cea produsă de 6 tractoare care parcurg, 50.000 km). 


Astfel, poluarea produsă de utilizarea rachetelor în combaterea grindinei este minoră şi are un impact 
nesemnificativ asupra florei, faunei și populaţiei din zonă și din regiunile limitrofe.* Compuși de azot 
(echivalent autoturism cu combustibil Euro 6 cu un parcurs de 100.000 km): 174,8 autoturisme. 


Evaluările privind impactul asupra mediului realizate pe parcursul derulării Programului experimental 
de mică amploare privind creșterea precipitațiilor cu tehnologia aviaţiei, derulat in 2019, au pus în 
evidenţă faptul că nu a fost afectată biodiversitatea din perimetrele monitorizate suprapuse cu ariile 
naturale protejate din rețeaua Natura 2000 


Acest articol a fost publicat în Abuzuri, Agricultură, Ajutor pentru români, Dușmanii României 
Economie, epoca antihristica, Noua Ordine Mondială, Statul criminal și etichetat 15 aprilie 2024, Focsani, 
poluarea culturilor, protest, PROTEST IMPOTRIVA RACHETELOR ANTIGRINDINA, sabotarea 
agriculturii, stoparea ploii, Valea Calugareasca. Pune un semn de carte cu legătura permanentă. 

